Du advarer mod kinesisk spionage. Betyder det, at borgerne i Rigsfællesskabet kan være sikre på, at USA ikke vil overvåge os?

- Jeg mener, at vi burde tale om det tætte samarbejde og sikkerhedspartnerskab, som USA har haft med Danmark siden Anden Verdenskrig. Vi er hinandens tætteste allierede og partnere. Det er USA og NATO, som Danmark går til for at sikre, at befolkningen og erhvervslivet kan føle sig sikre og kan stå imod trusler udefra.

Kan du garantere, at USA ikke vil spionere mod befolkningen i Rigsfællesskabet?

- Jeg synes, vi skal fokusere på Kina og Kinas historik.

Jeg spørger dig ikke til Kina. Jeg spørger dig til USA.

- Jeg kender ingen tilfælde med spionage. Vi samarbejder så tæt, og vi er åbne om, hvad vi gør. Vi gør ikke noget i ly af mørket.

Men kan du så garantere, at USA ikke vil spionere befolkningen i Rigsfællesskabet?

- Jeg har ikke viden om, at USA spionerer i Danmark. Og jeg har heller ikke viden om, at Danmark spionerer i USA. Men vi ved, at Kina spionerer, og at det er en del af, hvem de er. I stedet for at være transparente - ligesom USA og Danmark - så lyver de. For eksempel når de siger, at deres udstyr er bedre end amerikansk og europæisk udstyr, når det ikke passer.

Jeg taler ikke om Kina. Jeg spørger til USA. Ville du vide, hvis USA lige nu spionerede på den danske befolkning?

- Jeg er USA's ambassadør og præsidentens personlige repræsentant, og vi har et så tæt samarbejde mellem USA og Danmark, så vi har ikke grund til at gøre det. Vi kan bare ringe til hinanden og snakke sammen.

Lad os sige, at USA spionerede den danske befolkning lige nu. Ville du så vide det?

- Jeg vil ikke acceptere... Jeg ville ikke engang gå med på den præmis. Det er ikke korrekt og ikke sandt. Jeg vil ikke svare på den præmis. Du kan ikke sige sådan noget til mig.

Har USA nogensinde udspioneret befolkningen i Rigsfællesskabet?

- Du spørger mig om noget, som jeg ikke har nogen viden om. Vi har haft et tæt samarbejde i 200 år. Du beder mig om at tale om ting fra før, jeg blev født. Det er også et unfair spørgsmål. Jeg afviser dit spørgsmål.

Så du vil ikke svare på det?

- Come on.

Er det, fordi du ikke kender svaret, eller fordi du ikke vil svare?

- Du spørger mig til noget, som skete for 200 år siden. Det er ikke fair. Du beder mig om at svare på noget, som slet ikke har nogen relevans i dag. Vi taler om, at den vestlige alliance er under den største trussel i min levetid - og måske i hele USA's historie.

Så spørger jeg dig til noget, som skete ret nyligt. Tilbage i 2014 kunne danske medier fortælle, at USA spionerede i forbindelse med FN's klimakonference i København. Kan det ske igen?

- Det hører under den tidligere administration, og jeg har ikke nogen viden om, hvad der foregik under den tidligere administration. Min periode begyndte i december 2017, og fra det tidspunkt kan jeg tale om, hvad jeg ved. Jeg ved, at vi har et ekstremt godt samarbejde med Danmark som en af vores tætteste sikkerhedspartnere.

Men det her handler om tillid. Du siger, at befolkningen i Rigsfællesskabet kan stole på USA, men ikke på kineserne.

- Danskerne må jo selv kigge rundt i verden og vurdere, hvad der er vigtigt for dem. Ytringsfrihed, forsamlingsfrihed og religionsfrihed. Er de villige til at opgive det? Kina er pludselig blevet aggressive, og det rejser en bekymring for, at de tror, at de allerede har vundet, og at det er et spørgsmål om tid, før vi alle sammen lever under det kinesiske totalitære system.

Kan du så garantere, at USA ikke vil spionere mod befolkningen i det danske rigsfællesskab?

- Jeg vil gentage, at jeg ikke har nogen viden om spionage mellem USA og Danmark. Det er, fordi vi er så tætte samarbejdspartnere.

Kan du garantere, at det ikke vil ske i fremtiden?